ENUPKLAPKLA 17
Lé ekán lɔ mɛ hamɛwo jikpɔtɔwo kpenɔ do mì nu doɔ?
Bibla kpaxwe ci yí nyi Kristotɔwo Grɛki Ŋwlɛnŋwlɛnwo xo nuxu sugbɔ so Barnaba koɖo apostolo Pɔlu nu. Ŋsu cɛwo nyi ekán lɔ mɛ hamɛwo jikpɔtɔ ciwo yí vayi jinɔ hamɛ ɖekaɖeka kpɔ le exwe sanŋdi ŋkɔtɔ mɛ. Nyi yí taɖoɔ? Ðoɔ, wosɔ eɖe le mɛ nɔ wowo nɔvi Kristotɔwo sugbɔ. Pɔlu nu mɔ, yi drodroɔ ye veviɖe mɔ yewo “atrɔ ayi eju lɔwo mɛ akpɔ lé nɔvi” xɔsetɔwo le do. Éle gbesɔsɔmɛ yí azɔn mɔ kpeci nɛniɖe to emɔ ji alo etɔ ji ayi nɔviwo gbɔ keŋ ado ŋsɛn wo. (Edɔwawawo 15:36) Edro ŋtɔ́ hanke yí le ekán lɔ mɛ hamɛwo jikpɔtɔ mìwo tɔwo mɛ le egbɛmɛ nɛ.
Wovadonɔ ŋsɛn mì. Ekán lɔ mɛ hamɛwo jikpɔtɔ ɖeka jinɔ hamɛ ciwo yí ayi 20 han kpɔ, yí wanɔ kwɛshila ɖeka koɖo wo zeve le exwe ɖeka mɛ. Mìatɛnŋ akpla enu sugbɔ so enutɔxukpɔkpɔ ciwo yí sun nɔvi ŋsu cɛwo koɖo wowo shiwo shi, nɔ woɖe nyɔnu. Wojinɔ mɔ yewoajeshi ɖevihwɛwo koɖo jajɛwo ɖɛ nywiɖe. Wokplɔnɔ mì yi kunuɖegbe koɖo Bibla nukplaviwo gbɔ. Jikpɔtɔ cɛwo koɖo hamɛmɛshinshinwo wanɔ lɛngbɔkplɔkplɔdɔ keŋ asɔ do ŋsɛn mì. Wonanɔ nuxu wadɔdoamɛjiwo le bɔbɔwo koɖo takpekpewo mɛ.—Edɔwawawo 15:35.
Wosɔnɔ eɖe le mɛ nɔ amɛshiamɛ. Ekán lɔ mɛ hamɛwo jikpɔtɔwo sɔnɔ eɖe le lé hanci hamɛwo dokɔ gbla le Mawu sɛnsɛn mɛ do. Wowanɔ bɔbɔ koɖo hamɛmɛshinshinwo koɖo sumɔsumɔdɔwatɔwo keŋ akpɔ ŋkɔyiyi ci wowa yí aɖo aɖaŋ nɔ wo nɔ woawa wowo dɔwo nywiɖe. Wokpenɔ do emɔɖetɔwo nu nɔ wowo sɛnɛndɔ anyɔ doji, wogbejinɔ mɔ yewoajeshi amɛ yoyu ciwo yí va dokɔ ha koɖo mì ɖɛ keŋ ase ŋkɔyiyi ciwo yí wowakɔ le gbɔngbɔnmɛ. Ekán lɔ mɛ hamɛwo jikpɔtɔ domɛtɔ ɖekaɖeka lɔnnɔ faa yí sɔnɔ yiɖeki jonɔ shigbe mìwo “bɔdonutɔ [yí] wanɔ edɔ” nɔ mìwo nyɔna. (2 Korɛntitɔwo 8:23) Ele mɔ mìaɖyi wo le wowo xɔse koɖo lé hanci wodokɔ vevi nu le Mawu sɛnsɛn mɛ. —Ebretɔwo 13:7.
Nyi yí taɖo ekán lɔ mɛ hamɛwo jikpɔtɔwo va jinɔ hamɛwo kpɔɔ?
Lé àwɛ akpɔ nyɔna so wowo vava mɛɔ?
ibo_Latn ewe_Latn ewe_Latn ewe_Latn ewe_Latn ewe_Latn fon_Latn